Vyhlásenie vojny Spojeným štátom a Veľkej Británii Slovenskou republikou

Dňa 11. decembra 1941 potom, ako Japonsko prepadlo USA náletom na Pearl Harbor, Nemecko vyhlásilo USA vojnu z dôvodu útokov amerických lodí na nemecké ponorky a v ten istý deň nemecký minister zahraničných vecí Joachim von Ribbentrop telegrafoval nemeckým veľvyslancom v signatárskych krajinách Paktu troch veľmocí, aby zabezpečili vyhlásenie vojny Spojeným štátom zo strany Slovenska, Maďarska, Bulharska a Rumunska. Predseda vlády a minister zahraničných vecí Slovenskej republiky Vojtech Tuka vyhlásil vojnu Spojeným štátom a Veľkej Británii v mene Slovenskej republiky dňa 12. decembra 1941.

Pakt troch veľmocí
Pakt troch veľmocí bol pakt uzatvorený 27. septembra 1940 medzi Nemeckom, Talianskom a Japonskom. Týmto paktom sa doformoval tzv. fašistický útočný pakt (pozri aj Os Berlín-Rím-Tokio, oceľový pakt, Pakt proti Kominterne). Pakt bol prezentovaný ako aliancia proti USA. Neskôr k paktu pristúpilo 20. novembra 1940 Maďarsko, 23. novembra Rumunsko, 24. novembra Slovensko, 1. marca 1941 Bulharsko a 25. marca 1941 Juhoslávia, kde však podpis paktu viedol k prevratu, na ktorý Nemecko, Taliansko a Maďarsko odpovedali inváziou. Na troskách Juhoslávie vzniklo Chorvátsko, ktoré pristúpilo k paktu 15. júna 1941. O pristúpení k paktu sa viedli rokovania so Sovietskym zväzom, Fínskom a Thajskom, no tieto krajiny k paktu nepristúpili.

Vyhlásenie vojny
11. decembra 1941, potom ako Japonsko, signatár Paktu troch veľmocí, prepadlo USA náletom na Pearl Harbor, Nemecko vyhlásilo USA vojnu.
Nemecký minister zahraničných vecí Joachim von Ribbentrop podľa svojho svedectva pred Norimberským tribunálom upozorňoval Hitlera, že pakt nezaväzuje Nemecko k vstupu do vojny po boku Japonska, lebo agresorom je Japonsko, no Hitler skonštatoval, že bez vstupu Nemecka do vojny by sa pakt stal mŕtvym a americké loďstvo podnikalo akcie proti nemeckým ponorkám útočiacim na lode v Atlantiku. V ten istý deň Joachim von Ribbentrop telegrafoval nemeckým veľvyslancom v signatárskych krajinách paktu, aby zabezpečili vyhlásenie vojny Spojeným štátom zo strany Slovenska, Maďarska, Bulharska a Rumunska.

Predseda vlády a minister zahraničných vecí Slovenskej republiky Vojtech Tuka 12. decembra 1941 vydal tlačové vyhlásenie, že na základe paktu troch mocností z 27. septembra 1940, ku ktorému Slovensko pristúpilo 24. novembra 1940, Slovenská republika vstupuje do vojnového stavu so Spojenými štátmi severoamerickými a Veľkou Britániou.

Podľa §38 b) ústavy Slovenskej republiky prislúchala právomoc vyhlasovať stav brannej pohotovosti štátu a so súhlasom snemu vypovedať vojnu a uzavierať mier prezidentovi Slovenskej republiky, pričom §21 požadoval k vyhláseniu vojny prítomných aspoň dve tretiny poslancov a súhlas väčšiny prítomných.

Podobne ako pri vypovedaní vojny ZSSR, nebol dodržaný ústavný postup, ale vyhlásenie nebolo dementované. 17. decembra na zasadaní rady Vojtech Tuka vyhlásil: „Len čo som sa dozvedel, že medzi Spojenými štátmi a Nemeckom vypukla vojna, pamätajúc na naše pristúpenie k Paktu troch, už som sa hlásil v Berlíne. Führer ukončil svoju reč o 4:45 a môj telegram, v ktorom som oznámil, že Slovensko dostojí svojmu zmluvnému záväzku, bol už o 6. hod. v Berlíne"

Odozva v dobovej tlači

Reakcia USA

Prezident Roosevelt oznámil až 2. júna 1942 Kongresu fakt, že Maďarsko, Bulharsko a Rumunsko vyhlásili Spojeným štátom vojnu. Slovensko sa nespomína:

Senát odhlasoval 4. júna 1942 vypovedanie vojny Spojenými štátmi Bulharsku rezolúciou 319, Maďarsku rezolúciou 320 a Rumunsku rezolúciou 321.
Spojené štáty neuznali Slovenskú republiku a vojna jej formálne zo strany Spojených štátov vyhlásená nebola.

Vojnové akcie
Na rozdiel od vojny s Poľskom a ZSSR voči západným veľmociam Slovenská republika nezahájila žiadne priame vojenské kroky. Až v roku 1944 začalo bojové nasadenie slovenského letectva proti americkým bombardérom a v júni bombardovanie Slovenska. Slovenské vojenské jednotky boli nasadené na opevňovacích prácach voči americkému postupu v Taliansku. Slovenská republika neskôr odmietla Nemecku vydávať anglo-amerických pilotov zostrelených nad jej územím, hoci to Nemci opakovane žiadali.

Po vojne
Vyhlásenie vojny západným Spojencom a ZSSR sa stalo súčasťou obžaloby v retribučných procesoch s predstaviteľmi Slovenskej republiky Jozefom Tisom a Vojtechom Tukom. Jozef Tiso aj Vojtech Tuka boli v tomto bode obžaloby uznaní vinnými.

 Pozri aj 
 Vyhlásenie vojny Sovietskemu zväzu Slovenskou republikou

Referencie

Kategória:Politika v Slovenskej republike 1939 – 1945
Kategória:Druhá svetová vojna
Kategória:12. december
Kategória:1941 na Slovensku